CELEX: 52018PC0599
Language: hu
Date: 2018-08-20
Title: Javaslat A TANÁCS VÉGREHAJTÁSI HATÁROZATA Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2018.8.20.
            COM(2018) 599 final
            2018/0314(NLE)
            Javaslat
            A TANÁCS VÉGREHAJTÁSI HATÁROZATA
            Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés bevezetésére történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               Magyarország a Bizottság által 2018. február 6-án iktatott levelében kérte a héairányelv 26. cikke (1) bekezdésének a) pontjától, valamint 168. és 168a. cikkétől való eltérésnek, valamint a Magyarországon a személygépkocsik bérbevételére vonatkozó héalevonási jog korlátozásának a jóváhagyását. A héairányelv 395. cikke (2) bekezdésének megfelelően a Bizottság 2018. június 8-án kelt levelében tájékoztatta a többi tagállamot Magyarország kérelméről. A Bizottság 2018. június 11-én kelt levelében értesítette Magyarországot arról, hogy a kérelem elbírálásához szükséges minden információ a rendelkezésére áll.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. és 168a. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében. 
            
            
               Jelenleg a magyarországi adóalanyok levonhatják a személygépkocsik bérbevétele után kivetett héát a személygépkocsinak az adóalany adóköteles gazdasági tevékenységével összefüggő használatával arányos mértékben. Az adóalanyoknak tehát tudniuk kell bizonyítani, hogy személygépkocsijukat milyen mértékben használják üzleti célra. 
            
            
               Magyarország állítása szerint a rendszert nehéz alkalmazni. A menetlevelek vezetése súlyos terhet ró az adóalanyokra, ellenőrzésük pedig az adóhatóságokra. Magyarország szerint gyakran nehéz meghatározni és dokumentálni a magán- és a szakmai célú felhasználást, ha a munkavállaló munka után és a nem munkával töltött napokon magánál tartja a járművet. Az ellenőrzések tanúsága szerint az adóalanyok által vezetett menetlevelek gyakran helytelenek és nehezen ellenőrizhetők. 
            
            
               Magyarország ezért a héairányelv 395. cikke alapján kéri egy, a héairányelv 26. cikke (1) bekezdésének a) pontjától, valamint 168. cikkétől és 168a. cikkétől eltérő intézkedés bevezetésének jóváhagyását, amelyben egy meghatározott százalékos arány megállapításával korlátozná a személygépkocsik bérbevételére vonatkozó héalevonási jogot. Az intézkedés értelmében a vállalkozások egyúttal mentesülnének a magáncélú használathoz kapcsolódó adó elszámolása alól. Ennek az az előnye, hogy valamennyi érintett fél számára egyszerűbbé válik a rendszer, ugyanakkor megakadályozható a hamis nyilvántartásokra visszavezethető adócsalás, illetve adókikerülés. 
            
            
               Az adólevonási jog korlátozása a nem kizárólag üzleti célokra használt személygépkocsik bérbevétele után fizetett héára vonatkozik. Az intézkedés hatálya alá tartozó személygépkocsik az alapvetően legfeljebb 9 fő szállítására tervezett, legfeljebb 5 tonna össztömegű gépjárművek. Az áruszállításra tervezett járművek, a különleges rendeltetésű járművek (darus kocsik, tűzoltókocsik, betonkeverő kocsik), a 10 vagy annál több személy szállítására tervezett járművek, valamint a vontatók és a pótkocsik nem tartoznak a héalevonási jog korlátozásának hatálya alá, hanem a szokásos szabályok vonatkoznak rájuk.  
            
            
               A vállalati autók magáncélú használatára vonatkozó, a magyar hatóságok által benyújtott becslések alapján a magáncélú felhasználás átlagosan 40 és 60 % közé tehető. A magyar hatóságok szerint ezért a levonás korlátját 50 %-ban indokolt megállapítani. 
            
            
               Azok az adóalanyok, akik el kívánnak térni az 50 %-os levonási korláttól, és a héát a tényleges üzleti használat arányában kívánják levonni, ezt továbbra is megtehetik azzal a feltétellel, hogy részletesen igazolják a bérbe vett személygépkocsi üzleti használatának mértékét. 
            
            
               Az eltérést 2019. január 1-jétől indokolt engedélyezni, és időbeli hatályát indokolt a 2021. december 31-ig tartó időszakra korlátozni annak megítélése céljából, hogy az 50 %-os korlátozás megfelelően tükrözi-e az üzleti és a magáncélú használat tekintetében megállapított általános arányt. Meghosszabbítás kérelmezése esetén a kérelemhez csatolni kell egy jelentést az alkalmazott százalékos mérték értékeléséről, és azt a kérelemmel együtt 2021. március 31-ig el kell juttatni a Bizottságnak. 
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok is engedélyt kaptak. 
            
            
               A héairányelv 176. cikke értelmében a Tanács megállapítja, milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos felfüggesztési („standstill”) rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a levonási jogra vonatkozó korlátozások hatálya alá
                     2
                  , a szóban forgó eltérés mindaddig indokolt, amíg uniós szinten sor nem kerül az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  A héairányelvnek a javaslat alapját képező rendelkezésére való tekintettel a szubszidiaritás elve nem alkalmazható.
               
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
            
            
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis az adóbeszedés egyszerűsítésével és egyes adócsalások és -kikerülések megelőzésével. Figyelembe véve annak lehetőségét, hogy a vállalkozások a valós kötelezettségeiknél kevesebbet vallanak be, valamint azt, hogy mekkora terhet róna az adóhatóságokra a járműhasználat-elszámolás ellenőrzése, az 50 %-os korlátozás egyszerűsítené a héabeszedést az adott ágazatban.
               
            
            
               •A jogi aktus típusának megválasztása
            
            
               
                  Javasolt aktus: tanácsi végrehajtási határozat.
               
               
                  A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Magyarország által benyújtott kérelem képezi, és az csak ezt a tagállamot érinti. 
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
            
               
                  A javaslat célja az adókivetésre vonatkozó eljárás egyszerűsítése és a héacsalás felszámolása, emiatt pedig kedvező hatással lehet mind a vállalkozásokra, mind a közigazgatásra. Magyarország megfelelőnek ítélte ezt a megoldást, amely hasonló más múltbeli és jelenlegi eltérésekhez.
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2021. december 31-én automatikusan hatályát veszti.
               
            
         
         
            
               
                  Amennyiben Magyarország az eltérést lehetővé tévő intézkedés újabb, 2021 utáni kiterjesztését venné fontolóra, legkésőbb 2021. március 31-ig meghosszabbítás iránti kérelmet és a százalékos korlát értékelését is tartalmazó jelentést kell benyújtania a Bizottsághoz.
               
            
            
               2018/0314 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  3
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A Bizottságnál 2018. február 6-án iktatott levelében Magyarország felhatalmazást kért, hogy a személygépkocsik bérbevétele tekintetében eltérést alkalmazhasson a 2006/112/EK irányelvnek az előzetesen felszámított adóra vonatkozó adólevonási jogot szabályozó rendelkezéseitől.
            
            
               (2)A Bizottság 2018. június 8-án kelt levelében továbbította Magyarország kérelmét a többi tagállamnak. A Bizottság 2018. június 11-én kelt levelében értesítette Magyarországot arról, hogy a kérelem elbírálásához szükséges minden információ a rendelkezésére áll.
            
            
               (3)A 2006/112/EK irányelv 168. és 168a. cikke úgy rendelkezik, hogy az adóalany jogosult az adóköteles tevékenységéhez felhasznált, részére teljesített termékértékesítésre és szolgáltatásnyújtásra kivetett hozzáadottérték-adó (héa) levonására. A 2006/112/EK irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel. 
            
            
               (4)Jelenleg a magyarországi adóalanyok a személygépkocsijuk adóköteles gazdasági tevékenységükkel összefüggő használatával arányos mértékben levonhatják a személygépkocsi bérbevétele után kivetett héát. A szóban forgó héalevonásra való jogosultság feltételeként az adóalanyoknak bizonyítaniuk kell, hogy személygépkocsijukat milyen mértékben használják üzleti célra. 
            
            
               (5)Magyarország állítása szerint a rendszert nehéz alkalmazni. Gyakran igen nehéz pontosan meghatározni a nem üzleti célú felhasználást, és még ha lehetséges is, az eljárás rendszerint nagy terhekkel jár. 
            
            
               (6)Mindezek miatt Magyarország olyan különös intézkedés jóváhagyását kérte, amely a nem kizárólag üzleti célokra használt személygépkocsik bérbevételéhez kapcsolódó kiadások esetében a levonható héa összegét százalékos átalányértékként állapítja meg. Magyarország becslései alapján a levonási korlátozás mértékét 50 %-ban a legmegfelelőbb megállapítani. Ugyanakkor a nem üzleti célú személygépkocsi-használat esetében fel kell függeszteni a héaelszámolásra vonatkozó követelményt, ha a személygépkocsi az 50 %-os levonási korlátozás hatálya alá esik. 
            
            
               (7)Az adólevonási jognak a felhatalmazás iránti kérelem tárgyát képező intézkedés szerinti korlátozását a legfeljebb 9 fő szállítására tervezett és legfeljebb 5 tonna össztömegű személygépkocsik bérbevétele után fizetett héára indokolt alkalmazni. Az áruszállításra tervezett járművek, a különleges rendeltetésű járművek (darus kocsik, tűzoltókocsik, betonkeverő kocsik), a 10 vagy annál több személy szállítására tervezett járművek, valamint a vontatók és a pótkocsik nem tartoznak a héalevonási jog korlátozásának hatálya alá. 
            
            
               (8)Azok az adóalanyok, akik nem kívánják alkalmazni az 50 %-os levonási korlátot, hanem ehelyett az üzleti célú használat tényleges arányában történő héalevonást kívánják alkalmazni, ezt az üzleti célú használatra vonatkozó részletes kimutatás alapján továbbra is megtehetik. 
            
            
               (9)Gyakran igen nehéz pontosan meghatározni a nem üzleti célú felhasználást, és még ha lehetséges is, az erre szolgáló eljárás rendszerint nagy terhekkel jár. A kérelem tárgyát képező intézkedés értelmében nem szükséges nyilvántartást vezetni a bérbe vett vállalati személygépkocsik magáncélú használatáról, és ugyanakkor a hamis nyilvántartások révén történő adócsalás is megelőzhető. Ezért Magyarországot helyénvaló felhatalmazni a kért intézkedés alkalmazására. 
            
            
               (10)A különös intézkedés időbeli hatályát indokolt időben korlátozni annak érdekében, hogy bizonyos idő elteltével felül lehessen vizsgálni az eltérést lehetővé tévő intézkedés további szükségességet és hatékonyságát, valamint az üzleti és a nem üzleti célú használat tekintetében megállapított arányt.
            
         
         
            
               (11)Amennyiben Magyarország úgy véli, hogy a felhatalmazás időbeli hatály 2021-en túli időpontig történő meghosszabbítására van szükség, az alkalmazott százalékos korlát értékelését tartalmazó jelentést és a meghosszabbítás iránti kérelmet legkésőbb 2021. március 31-ig be kell nyújtania a Bizottságnak.
            
            
               (12)Az eltérés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni és nem lesz kedvezőtlen hatással az Unió hozzáadottérték-adóból származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 168. és 168a. cikkétől eltérve Magyarország felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt személygépkocsikkal kapcsolatos kiadások esetében.
            
            
               2. cikk
            
            
               A 2006/112/EK irányelv 26. cikke (1) bekezdésének a) pontjától eltérve Magyarország az adóalanyok vállalkozásának vagyonát képező személygépkocsik nem üzleti célú használatát nem tekinti ellenérték fejében nyújtott szolgáltatásnak, amennyiben az adott személygépkocsi az e határozat 1. cikke értelmében engedélyezett korlátozás hatálya alá esik.
            
            
               3. cikk
            
            
               Az 1. és 2. cikk csak a legfeljebb 9 fő szállítására tervezett, legfeljebb 5 tonna össztömegű személygépkocsikra alkalmazandó. 
            
            
               4. cikk
            
            
               Az 1. és 2. cikk nem alkalmazandó az alábbi személygépkocsi-kategóriákra:
            
            
               –áruszállításra tervezett járművek, 
            
            
               –különleges rendeltetésű járművek (darus kocsik, tűzoltókocsik, betonkeverő kocsik), 
            
            
               –10 vagy annál több személy szállítására tervezett járművek, 
            
            
               –vontatók, 
            
            
               –pótkocsik. 
            
            
               5. cikk
            
            
               Ez a határozat 2019. január 1-jétől alkalmazandó, és 2021. december 31-én hatályát veszti. 
            
            
               Az e határozatban megadott felhatalmazás meghosszabbítására irányuló kérelmet 2021. március 31-ig be kell nyújtani a Bizottsághoz, és ahhoz csatolni kell az 1. cikkben foglalt százalékos érték felülvizsgálatára is kiterjedő jelentést.
            
            
               6. cikk
            
         
         
            
               Ennek a határozatnak Magyarország a címzettje. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonására 2014. május 21-én került sor
                  
                  (HL C 153., 2014.5.21., 3. o.). 
               
               
                  
                     (3)
                  
                        HL L 347., 2006.12.11., 1. o.